हमर भारत देस के सबले पहिली कानून मंत्री डॉ. भीमराव अंबेडकर ह सुतंत्र भारत के संविधान के जनक कहे जाथे। एमन ह संविधान के निरमान म अपन तन-मन अउ धन ले जियत भर सहयोग करीन। जन-जन के नेता अउ सरी कानून के गियाता डॉ. अंबेडकर ह जनता के बीच म ‘बाबा साहेब’ के नांव ले लोकप्रिय रहीन। बाबा साहेब ह अपन सरी जिनगी ल हिन्दू धरम मा बनाय गे चार वर्ण (जाति बेवस्था) के बिरोध म बिता दीन। हिन्दू धरम म मनखे ल चार वर्ण म बांटे गे हावय जउन ह अइसन हे- बाम्हन, छत्रीय, बैस्य अउ सूद्र। ये बेवस्था म सुद्र वर्ण ल ऊंच वर्ण के लोगन मन बहुतेच जादा कस्ट अउ पीरा देवयं। बाबा साहेब ह हमर भारतीय समाज म फइले इही जाति बेवस्था ला बदले बर, बने करे बर जियत भर संघर्ष करीन। एखरे सेती बाबा साहेब ह बौद्ध धर्म ल अपनाइन। अपन बराबरी करे के बिचार धारा ल हमर समाज म बरोबरी के संग इस्थापित करवाइन। ये मन ह बौद्ध आंदोलन ल सुरु करे के सरी उदीम करीन। बाबा साहेब अंबेडकर ल उंखर सेवा के फल मा 1990 म मिरित्यु पाछू ‘भारत रत्न’ ले नवाजे गिस। जउन ह भारत देस के सबले बड़े नागरिक सम्मान हरय। बाबा साहेब ह विश्व के बहुत बड़े आबादी के प्रेरणा स्त्रोत रहीन एखर सेती इनला हमन विश्वविभूषण घलाव कहीथे।
भीमरावजी अंबेडकर के जनम ह अंगरेज मन के इस्थापित सैनिक छावनी मऊ नगर म 14 अप्रैल 1891 मा होय रहीस। मऊ नगर ह अभी के समे मा म मध्यप्रदेश म हावय। ए मन हा अपन पिता रामजी मालोजी सकपाल अउ महतारी भीमाबाई के 14 नंबर के अउ आखिरी औलाद रहीन। इंखर परिवार ह महाराष्ट्र के रतनागिरी जिला के अंबावडे नगर के मराठी परिवार रहीन। ए मन के जात ह हिन्दू महार जात रहीस जउन हा अछूत जात माने जात रहीस। अछूत जात होय के कारन इंखर संग बड़ भेदभाव हर सामाजिक अउ आरथिक इस्तर मा होवय। इंखर पुरखा मन ह अड़बड़ लम्बा समे ले अंगरेज मन के ‘ईस्ट इंडिया कंपनी’ के सेना मा नौकरी करत रहीन। इंखर पिताजी ह मऊ के छावनी मा नौकरी करत-करत सूबेदार के पदबी तक पहुँचे रहीन। ए मन हा अपन पढ़ई-लिखई मराठी अउ अंगरेजी म पूरा करीन। इंखर बिहाव रामाबाई के संग 1906 मा अउ सविता बाई संग 1948 मा होइच। इंखर परवार ह कबीर पंथ ल मनइया परवार रहीन। इंखर पिताजी हा अपन लइकामन ल हिन्दू ग्रन्थ महाभारत अउ रमायन ल पढ़हे बर प्रेरित करतेच रहयं। अपन सेना के पदबी ले अपन लइकामन ला सरकारी इस्कूल म इंखर ददा ह पढ़ाइन। अछूत जात के कारन इंखर इस्कूल मा प्रवेश बड़ मुसकुल रहीच। पढ़ई-लिखई म बड़ चतुरा अउ चंट रहे ले घलाव ए मन ल इस्कूल म सबो लइका मन ले अलगेच बइठारयं। कक्छा के भीतरी बइठन नइ दंय ए मन ल। न कोनो गुरुजी कोनो धियान देवय, न कोनो कांही इंखर सहायता करंय। इहां तक के ए मन ल इस्कूल म पियास लागय त पानी कोनो ऊंच जात के मन हा अधर ले, ऊपर ले इंखर पसर म डारयं तभे पियास ल बुतावयं। पानी पियाये के बुता जादा इस्कूल के चपरासी हा करय अउ चपरासी नइ राहय त वो दिन ए मन ल पियासे रहे ल परय। इस्कूल म पानी अउ पानी राखे, पीये के बरतन ल छुए के ए जात के लइकामन ल अनुमति नइ रहीच।
बाबा साहेब के महतारी के मिरित्यु असमय होय ले इंखर सिरिफ दू भाई अउ दू बहिनी मन भर ह जीये पाईन। अपन भाई-बहिनी म सिरिफ इही भर ह पढ़े-लिखे म सफल होइन अउ एकठन बड़े इस्कूल म अउ आगू पढ़ीन। एकझन देसस त साव्हन गुरुजी महादेव अंबेडकर ह इंखर पढ़ई-लिखई ले प्रभावित होके ए मन ल अब्बड़ अउ बिसेस स्नेह करयं। अपन इही गुरुजी के कहे ल मानके अपन नांव ले सकपाल ल टार के ‘अंबेडकर’ ल जोर लीन। अम्बेडकर सब्द ह इंखर गांव के नांव अंबावडे ऊपर आधारित हावय।
सन् 1898 म अंबेडकर के परवार ह बंबई (मुम्बई) आगीन। ए मन ह इंहा एल्फिंस्टोन रोड के सरकारी हाईस्कूल म पढ़ईया पहिली अछूत विद्यार्थी होइन। 1907 म अंबेडकर ह मेट्रिक पास करके बंबई विश्वविद्यालय म भरती होइन। ए प्रकार एमन ह भारत भर पहिली अछूत बनीन जउन ह कोनो कॉलेज म प्रवेश पाइस। अंबेडकर ह पढ़ई-लिखई बड़ महिनती अउ हुसियार रहीन फेर समाज इंखर कदर नइ करीच। सरलग इंखर संग अधर, अलगेच, छुआछूत अउ भेदभाव के बेवहार समाज हा करतेच रहीन। समाज के बेवहार ले ए मन ल कष्ट अउ पीरा जरूर होवय फेर कभू अपन लक्छय ले नइ भटकीन। कभू हदास नइ होइन। अपन लगन अउ महिनत ले जब अपन कालेज के पढ़ई ल पूरा करीन त इंखर समाज भर म एक लहर दउड़ीच अउ अंबेडकर जी के एकठन सार्वजनिक समारोह म मान-गउन करे गीच। ए मान के ए मन ह असल हकदार रहीन। कतको सामाजिक अउ आरथिक बाधा मन ल पार करत अपन आगू के पढ़ई ल देस अउ बिदेस म पूरा करीन। अंबेडकर ह कानून के उपाधि के संग-संग विधि, अर्थशास्त्र अउ राजनीति विज्ञान के अध्ययन अउ अनुसंधान के कारन कोलंबिया विश्वविद्यालय अउ लंदन स्कूल आंफ इकानॉमिक्स ले कइठन डॉक्टरेट डिग्री ल प्राप्त करीन। अंबेडकर ह एक बडक़ा बिद्वान हो के अपन भारत देस म एक वकील के पेसा ला अपनाइन अउ वकालत करीन। अंबेडकर ह हिन्दू समाज म फइले छुआछूत अउ ऊंच-नीच के भेदभाव ल मिटाय बर बड़ प्रयास करीन। अछूत मन के राजनीतिक, सामाजिक अउ आरथिक समानता के अधिकार के वकालत अंबेडकर जी ह अपन जिनगी भर करते रहीन। अछूत मन के संगी बने बर, उंखर मन बर बरोबरी के गोठ करे बर भारत भर के बौद्ध भिक्छु मन ह डॉ. अंबेडकर ल ‘बोधिसत्व’ के उपाधि दीन फेर एमन ह कभूच अपन आप ल ‘बोधिसत्व’ नइच मानीन न कहाइन।
डॉ.अंबेडकर के छबि अउ प्रतिस्ठा ह एक अद्भुत, अद्वितीय विद्वान, विधिज्ञाता के रहीन। इही खूबी के सेती 15 अगस्त 1947 म सुतंत्र भारत म कांग्रेस के पहिली सरकार म डॉ.अंबेडकर ल देस के पहिली कानून मंत्री बनाय गीस। 29 अगस्त 1947 के सुतंत्र भारत बर नवा संविधान के रचना करे बर बने संविधान प्रारूप समिति के अध्यक्ष डॉ.अंबेडकर ल बनाय गीस। इंखर काम ल सरी देस-बिदेस म अब्बड़ साबासी मिलीच। ए काम म डॉ. अंबेडकर के बौद्ध संघ के रीति-नीति अउ बौद्ध ग्रंथ के अध्ययन हा बड़ काम आइच। इंखर संविधान निर्माण म समरपन अउ चतुराई के चारों खुंट बड़ई होइच। सुतंत्र भारत के संविधान के बरोबरी के बिकास बर सोंच अउ समझ के दरपन आय। जियत भर ए मन ह जनहित म जन जन बर काम करीन। देस म पिछड़ी जाति मन के दुरदसा ल देख के सिरिफ दस-पंदरा साल बर आरक्छन ल लागू करे के सिफारिश करे रहीन। डॉ.अंबेडकर ह जउन कुछु भी मान-सम्मान कमाइन अपनेच प्रतिभा के बल म कमाइन। कभू आरक्छन के निसेनी नइ चढ़ीन। सन् 1952 ले ए मन ह राजसभा के सदस्य अपन मिरित्यु 6 दिसंबर 1956 तक रहीन। एक महान मनखे जउन ह समाज के सरी बाधा अउ बिरोध ल पार करके अपन आप ओखर ले ऊपर इस्थापित करके हमन ल बरोबर जीये ल सिखो के गीन।
कन्हैया साहू अमित
परशुराम वार्ड भाटापारा
hne_Deva hne_Deva hne_Deva hne_Deva hne_Deva awa_Deva mai_Deva